VF Plus-vroue uitgesluit van opleidingArgieffoto Vroulike raadslede van die VF Plus is glo uitgesluit van die opleiding van vyftig vroueraadslede van munisipaliteite reg oor Gauteng. Philip van Staden, VF Plus-LPW in Gauteng, het gesê die geleentheid is vroeër vanjaar deur die provinsiale departement van samewerkende regering en tradisionele sake (CoGTA) teen ŉ bedrag van R682 110 aangebied. “Die doel van die kursus van vyf dae was om vroulike raadslede te bemagtig om ŉ oorsigrol te speel en om kennis en beter verstaanbaarheid te bewerkstellig oor die onderskeie munisipaliteite se programme van geslag, jeug en persone met gebreke,” het Van Staden gesê. Hy het gesê ŉ bedrag van R252 000 is aan ŉ diensverskaffer betaal om die kursus aan te bied terwyl die konferensiegeriewe en akkommodasie R430 000 beloop het. “Die VF Plus is van mening dat hierdie uitgawe onnodig was aangesien dit die werk van die Suid-Afrikaanse Plaaslike Regeringsvereniging (Salga) is om raadslede op te lei en vir induksiekursusse te stuur en nie dié van CoGTA nie.” Van Staden het gesê die departement van samewerkende regering en die LUR sal meer duidelikheid oor die aangeleentheid moet gee en aandui wie die raadslede is wat die kursus bygewoon het en watter partye in die onderskeie rade hulle verteenwoordig. “Indien net ANC-raadslede genooi is, sal die VF Plus daarop aandring dat die ANC in Gauteng die volle bedrag aan die departement terugbetaal. Daar moet ook verduidelik word waarom niemand van die VF Plus genooi is om die kursus by te woon nie,” het hy bygevoeg.